Bogstablerne tårner sig op i den rå betonhal i Aalborg. I denne weekend er litteraturelskere og forfattere samlet til Ordkraft i Nordkraft. Foruden bøger er hallen godt fyldt af mennesker. En af de yngre gæster er Isabella Svanholm. Hun er ikke bare litteraturelsker, men har også selv forfatterdrømme. -  Jeg har været på forfatterskolen fem gange, siden jeg var helt ung teenager. Jeg har en lille drøm om en gang at prøve at skrive nogle bøger. Jeg går og arbejder lidt på nogle idéer, siger Isabella Svanholm, der er tidligere elev på Brønderslev Forfatterskole. Litteraturen betyder meget i den unge forfatterspires liv. Derfor er Ordkraft også en særlig oplevelse, som blandt andet giver mulighed for at møde nogle af de forfattere, man har læst bøger af. Karriereråd fra idolet En af forfatterne på årets Ordkraft er nordjyske Hanne-Vibeke Holst, som fredag holdt oplæg og signerede bøger. For Isabella Svanholm er den erfarne forfatter et af idolerne, så oplægget var naturligvis på dagens program. -  Jeg synes, det var mega inspirerende. Jeg får megameget lyst til selv at gå hjem og skrive noget feministisk historisk eller fiktion, for jeg synes det er mega cool, siger Isabella Svanholm. Ved den efterfølgende bogsignering var Isabella Svanholm også at finde i køen med Hanne-Vibeke Holsts seneste bog, Kriger Uden Maske, i hånden. Foruden en hilsen i bogen gav forfatteren også et råd til dem, der som Isabella går med en forfatterdrøm. Hvad er dit bedste råd til sådan en ung forfatter i dag? - Det er at skrive. Skriv meget og forstå, at det ikke er sikkert, at det bliver udgivet i første hug. Det gjorde mit tilfældigvis, men man var nok heller ikke så kritisk dengang, siger Hanne-Vibeke Holst. Hvordan er det at blive set op til? - Det er da skønt, og det er da på mange måder også rørende. Det er da dejligt, at det, man har brugt sit liv på, stadig kan bruges af nogen, og at det engagement, jeg har haft som forfatter og kønsengageret feminist, bliver båret videre, siger Hanne-Vibeke Holst. Det er i hvert fald lykkedes at inspirere Isabella Svanholm, og om hun bliver den næste store, nordjyske forfatter må tiden vise. - Jeg er super inspireret nu til at gå hjem og skrive og gå hjem og læse den her bog om den spændende kvinde, hun har skrevet om, siger Isabella Svanholm.

Opsummering:
Nordjyske Hanne-Vibeke Holst var klar med gode råd til forfatterspirer til Ordkraft.